**Pressemelding**

9. mai 2018

**Halvparten av alle hjertepasienter bruker legemidlene feil: Nå får de tilbud om gratis samtale**

**Apotektjenesten *Medisinstart* lanseres i hele Norge i disse dager. Det offentlige finansierer to samtaler med en farmasøyt for sikre at behandlingen blir slik legen har forskrevet. Gjennom Komplett Apotek kan samtalen tas enkelt via telefonen.**

– Vi vet at mange pasienter mister motivasjonen og slutter å ta medisinen sin. Dermed får de ikke den effekten de skal ha av behandlingen. Grunnen til at de slutter er ofte at de selv ikke merker noen endring, men dette kan være en risikosport, sier farmasøyt og daglig leder Stig Henning Pedersen i Komplett Apotek.

Ifølge tall fra WHO bruker halvparten av alle hjertepasienter legemidlene på feil måte.Komplett vil gjøre det enklere for pasientene å få svar på spørsmål de måtte ha gjennom å tilby telefonmøter. Et slikt telefonmøte kan bestilles via nettet, eller ved å ringe direkte til Komplett Apotek.

– Vi håper at tilbudet blir tatt godt imot av pasientene. Mange opplever at apotekene er et lavterskeltilbud. Vi vet at veldig mye av informasjonen som legen og apoteket gir når man starter med en ny medisin fort glemmes. Derfor har mange behov for å få informasjonen flere ganger. Dette satser vi på å gi enkelt via telefonmøtene våre, sier Pedersen.

Tanken bak *Medisinstart* er at en pasient som forstår og har kunnskap om legemidlene han eller hun bruker blir mer motivert og følger behandlingen.

**Sertifisert helsepersonell**

– Våre farmasøyter har fått grundig opplæring om legemidlene som benyttes, og har trent på hvordan vi skal gjennomføre gode pasientsamtaler. Vi i Komplett Apotek er derfor godt forberedt på å ta imot alle nye pasienter som kvalifiserer for tjenesten, avslutter Pedersen.

Farmasøyten bruker en samtaleguide, men pasienten står helt fritt til å ta opp spørsmål, for eksempel bekymringer om bivirkninger eller praktiske problemer.

**For mer informasjon kontakt:**

Stig Henning Pedersen, farmasøyt og daglig leder, Komplett Apotek, mobil 416 74 483

**Komplett Group**

Komplett Apotek ble lansert i november 2015 som et rendyrket norsk nettapotek med apotek- og driftskonsesjon fra Statens Legemiddelverk. Komplett Apotek tilbyr Norges største utvalg av legemidler. [www.komplettapotek.no](http://www.komplettapotek.no)

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_FAKTA om Medisinstart**

* Offentlig finansiert tjeneste
* Pasienten kan selv be om tjenesten, trenger ikke henvisning fra legen
* Gratis for pasienter som starter på et hjerte- og kar-legemiddel
* Tjeneste basert på bransjestandard utarbeidet av Apotekforeningen
* Oppstartsveiledningen består av to samtaler med en farmasøyt
* Samtalene gjennomføres vanligvis 1-2 og 3-5 uker etter oppstart av ny medisin
* Medisinstartsamtalen foregår i et lukket rom og tar inntil 15 minutter hver gang
* Samtalen kan også gjennomføres på telefon
* Farmasøyten har gjennomført opplæring og er sertifisert som tjenestefarmasøyt